Jasovský, Ján, predseda Najvyššieho kontrolného úradu SR (2014-07-11):
Vážená pani predsedajúca, dámy poslankyne, páni poslanci, rád vystúpim, rád poviem niekoľko slov. Otázka vzdania sa tejto funkcie je trošku komplikovaná, pretože zákon nerieši možnosť presunu kompetencií predsedu na podpredsedov. Zákon umožňuje zastupovať podpredsedov predsedu v čase, keď tam predseda je. To znamená, keby sa predseda vzdal, tento úrad sa stáva nefunkčným, pretože predseda Najvyššieho kontrolného úradu je zároveň aj vedúcim služobného úradu, čiže táto situácia je tu naozaj komplikovaná. Ale aj na túto situáciu pamätá zákon, ktorý hovorí o tom, že funkčné obdobie predsedu Najvyššieho kontrolného úradu je dvakrát sedem rokov s tým, že predseda Najvyššieho kontrolného úradu je predsedom do času zvolenia nového predsedu. Takže žiadny stratený mandát, žiadne ukončené moje obdobie. Obdobie hovorí o tom, dokiaľ nie je zvolený nový predseda, je funkčným predsedom doterajší predseda. Nie je to ako na generálnej prokuratúre, kde sa kompetencie presúvajú na námestníka alebo podobne. Ale nemyslite si, že tam chcem sedieť večne. Ja som hovoril s politikmi o tom, aby riešili túto situáciu, pretože táto práca sa nedá vykonávať tak, že ju vykonávam zo dňa na deň, táto práca sa musí vykonávať z pohľadu niekoľkých rokov dopredu a to našťastie doteraz stále robím. Otázka poslanca na predsedu, ktorý by mal byť opozičný, znovu zopakujem, v tomto parlamente som piaty predseda Najvyššieho kontrolného úradu a prvý opozičný predseda Najvyššieho kontrolného úradu. Štyria predchádzajúci boli koaliční. Bola to len ponuka predsedu vlády, ktorý ponúkol opozícii: obsaďte si túto funkciu. Čiže o nejakej tradícii hovoriť, že predseda NKÚ je opozičný, nie je to pravda, štyria predsedovia boli koaliční. Ja prvý som opozičný kandidát. Pani poslankyňa, Matica slovenská, urobili sme kontrolu, záver kontroly vo februári tohto roka. Osobne som závery prerokoval s pánom ministrom, riešiť situáciu môže len zákon, novela zákona o Matici slovenskej. Sme jediný úrad na Slovensku, ktorý ihneď, ako skončí kontrola, výsledky kontroly dáva v nezoškrtanej forme na svoju webovú stránku, Matica slovenská tam musela visieť niekoľko minút po skončení kontroly a po podpise protokolu s predsedom Matice slovenskej. Zo dve slová k Slovenskej pošte. Veľmi dobre ste trafili, pán poslanec Hlina, ja som stále pracovník Slovenskej pošty uvoľnený pre výkon ústavnej funkcie. Bol som ten, ktorý zakladal Slovenskú poštu, bol som ten, ktorý zakladal 16. decembra 1992 Poštovú banku. Vnímal som funkcie Poštovej banky ako veľmi dobré funkcie pre Slovenskú poštu, ja, jasné, že môžete hovoriť o tom, že Slovenská pošta ponúka peniaze daňových poplatníkov alebo dôchodcov do inej banky, do súkromnej banky. Treba ale povedať, že je veľký problém s bezpečnosťou doručovateľov a týmto, spôsob im umožňuje nemať pri sebe veľkú hotovosť, pretože prepady a vraždy doručovateľov sú nie neznámou skutočnosťou. Už aké vzťahy sú s touto bankou a predpokladám, že sú zmluvné a že sú dobré, inak by to Slovenská pošta podľa môjho názoru nemohla vykonávať. To sme nekontrolovali a treba povedať, pán poslanec, možno vám je smiešne, ale kontrolujeme 15-tisíc subjektov. Ak chceme skontrolovať z nich 300 ročne, čo minimálne 300 ročne robíme, tak je to naozaj veľmi náročná práca a nemáme veľa dní a nedokážeme skontrolovať celý subjekt na všetky oblasti, ktoré aj vás tu napadnú. Možno keď pôjdeme na opakovanú kontrolu na Slovenskú poštu, tak jeden z cieľov, ktorý si zoberieme a určite si to budeme pamätať, to vaše vystúpenie, tak sa určite zameriame na to, v čom ste vy videli problém a presvedčíme sa, či je to tak, alebo nie je to tak. Ja vás ubezpečujem, že ani jeden nedostatok, ktorý sme zistili na Najvyššom kontrolnom úrade nebol začiarkaný a všetky sú okamžite po skončení kontroly zverejnené na našej webovej stránke, čo, znovu opakujem, nerobí žiadny orgán na Slovensku. Možno ešte pre zaujímavosť vám poviem, že Najvyšší kontrolný úrad má 329 pracovníkov, ale mzdy máme len na 297 pracovníkov, 40 ľudí nám chýba, napriek tomu sme od roku 2012, dámy a páni, zistili 10 871 porušení, skontrolovali a podali sme 2 850 odporúčaní, kontrolované subjekty museli prijať viac ako 5 397 odporúčaní, ktoré bolo treba akceptovať. To je systém kontroly. Podali sme informácie na oveľa viac trestných oznámení, ako sa znevažuje, keďže spolupracujeme s generálnou prokuratúrou, s orgánmi daňovej správy, s finančnou kontrolou, s orgánmi činnými v trestnom konaní, za päť rokov sme, týchto podaní bolo 53 a v tomto roku zatiaľ 8, to znamená za posledných 5 rokov 61 konaní v oblasti trestného práva. A zopakujem to, čo som povedal na úvod, naša funkcia je funkcia preventívna a tým sa veľmi chválim, pretože donútime kontrolovaný subjekt opraviť problémy a nedostatky, ktoré má, a to si myslím, že je lepšie ako pokuta, ktorú by sme dávali. Dámy a páni, ja tiež neviem, či budem ešte vystupovať v tomto parlamente, držím palce na zvolenie nového predsedu, držím palce na zvolenie aspoň takého predsedu s takými skúsenosťami, ako som mal ja. Samozrejme prajem vám príjemné prázdniny. Ďakujem za vystúpenie. (Potlesk.)